Når prins Christian d. 15. oktober fylder 18 år, kan to 18-årige fra hver af landets kommuner deltage. Det skriver kongehuset i en pressemeddelelse. Op mod 200 unge mennesker kan se frem til en helt særlig oplevelse, bliver det dem, som skal til fest på slottet. Men der er kamp om pladserne i de fleste af landets kommuner. På nær Læsø kommune. For her bor kun 15 18-årige, så chancerne er en del større. - Jeg tror, at det sætter nogle tanker i gang hos nogle 18-årige, og det er nok også det, der er meningen med det, når dronningen inviterer alle jævnaldrende fra landets kommuner til fest på slottet, siger borgmester i Læsø kommune, Tobias Birch Johansen (V). Vil du repræsentere Læsø? Onsdag fik han og resten af landets kommuner brevet om fødselsdagen, siden har de arbejdet på at udforme en invitation til de kun 15 unge mennesker, som får muligheden for et besøg på slottet. - Jeg tror helt klart, at der er nogen, der gerne vil repræsentere Læsø, og jeg er sikker på, at alle vil kunne gøre det på bedste vis, siger han. Men først får de unge betænkningstid, mens Tobias Birch Johansen kan vente på, om der reelt er nogle, som drømmer om fest på slottet. - Jeg er spændt på at høre, hvor mange af vores 18-årige, der har lyst til at deltage, siger han og fortsætter: - Jeg tænker slet ikke, at der ikke er nogen, der har lyst. Ellers må vi ud og prikke nogen på skulderen. Et lille ønske fra borgmesteren Selv er han positiv over invitationen fra det danske kongehus, og peger især på fordelen ved at invitere de unge indenfor. - Det er jo meget nemt at tabe unge i den aldersgrupe, fordi der sker så meget andet i deres liv. Derfor synes jeg, at det er fedt, at man har en kommende konge, som bliver 18 år, og at man så inviterer til fødselsdag. Det er en genial tanke, og jeg tror, at det kommer til at gavne kongehuset i det lange løb. Når de 15 unge på Læsø modtager den noget anderledes invitation har Tobias Birch Johansen dog tilføjet et lille ønske. - I vores invitation vil vi skrive, at hvis man har lyst til at tage folkedragten på til selve festen, så vil vi sætte stor pris på det. For Læsø's folkedragt var en gave fra Dronning Margrethe d. 1., så udover at det vil promovere den hyggelige lille ø, så viser de også noget taknemmelighed mod det danske kongehus. - Hvis man har lyst til at iklæde sig den her, så har vi i kommunen også et ansvar for påklædning, transport og overnatning, siger han, men fastslår at det selvfølgelig ikke er et kriterie.

Opsummering:
Dronning Margrethe er vært for et gallataffel på Christiansborg Slot i anledning af prins Christians fødselsdag.